
Hadronzápor hatáskeresztmetszetek nagy pontosságú számítása

Kutatásunk célja a hatáskeresztmetszet második sugárzási korrekciójának kiszámítása elektron-pozitron ütköztetések során keletkező három hadrondzsetes esemény esetére. A folyamat fizikáját leíró elmélet a kvantum-színdinamika (QCD), az erős kölcsönhatás kvantumelmélete. A QCD keretein belül lehetőség adódik a hatáskeresztmetszet perturbatív módon történő meghatározására. Perturbációszámításban a sugárzási korrekció egyes járulékai infravörös divergensek, habár tudjuk, hogy a végső eredmény véges. A végtelenek eltüntetésére az egyik lehetséges módszer egy levonási séma alkalmazása, mely lehetővé teszi a regularizált szingularitások csoportosítását oly módon, hogy az összegük véges legyen. Levonási sémát használva a második sugárzási korrekció kiszámolásához integrálok százainak meghatározása szükséges, ami azonban nem lehetséges analitikus módon. A túlságosan időigényes munkát elkerülendő a bonyolult integrálokat egyszerű, könnyen kiértékelhető közelítőfüggvényekkel kívánjuk helyettesíteni. Kezdetben az integrálokat nagy pontossággal több fázistér pontban is numerikusan kiszámoljuk, majd a kapott eredményeket egyszerű közelítő függvénnyel pontosan illesztjük. TDK dolgozatomban az általam használt automatizált eljárást mutatom be általánosan, majd néhány példán illusztrálva. Így egy- és kétváltozós integrálok esetén 10-4-es, míg az ezekből felépített, végső számításokhoz szükséges operátornál körülbelül két nagyságrenddel kisebb relatív pontosságot tudtam elérni. A kifejlesztett eljárást alkalmazva a későbbiekben az eredeti bonyolult integrálok kombinációját sokkal egyszerűbb kifejezésekkel helyettesíthetjük és kiszámolhatjuk magát a hatáskeresztmetszet második sugárzási korrekcióját.



